બગીચાના બાંકડાઓ પર જે નહિ બેઠાં હોય અને જેમણે દૂરથી જ બાંકડા પર ભજવાતા પ્રણય દ્રશ્યો જોયા હશે, એમને એ ઘટના બહુ રોમાંચક લાગતી હશે. છોકરીનું છોકરાની છાતી પર માથું મુકવું, ગાલ પર ચૂંટલો ખણવો, એકબીજાની આંખોમાં તાકી રહેવું વિગેરે વિગેરે. જોઈને અમુક લોકોને ઈર્ષ્યા થતી હોય, ‘અરે, અમને તો આવો મોકો જ ન મળ્યો’, ‘એની માએ એને બહાર લઇ જવા જ ન દીધી’, કે ‘એનાં ગામમાં મંદિર છોડીને બેસવા જેવી એકેય જગ્યા જ નહોતી’ વિ. વિ. એ અલગ વાત છે કે બાથરૂમમાં ગરમ પાણીની ડોલ આપતાં એનો હાથ ભાઈએ એવો પકડ્યો‘તો કે એ છોડાવવાની કોશિશમાં ગરમ પાણી પગ પર ઢોળાયું હતું એનું ચકામું યાદગીરી રૂપે હજુય છે. અને બાકી બધું તો ઠીક પણ એ હાથ છોડાવવા વાપરેલું જોર યાદ કરીને ‘આની સાથે લડાઈ કરવા જેવી નથી’ એવું એ દિવસનું નક્કી કરી રાખેલું તે પણ હજી કાયમ છે.